Europos Parlamento ir Tarybos sprendimas Nr. 2298/2000/EB
2000 m. rugsėjo 28 d.
iš dalies keičiantis Tarybos sprendimą 96/411/EB dėl Bendrijos žemės ūkio statistikos tobulinimo
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnį,
atsižvelgdami į Komisijos pasiūlymą [1],
laikydamiesi Sutarties 251 straipsnyje nustatytos tvarkos [2],
kadangi:
(1) 1996 m. birželio 25 d. Tarybos sprendimas 96/411/EB dėl Bendrijos žemės ūkio statistikos tobulinimo [3] skirtas tam, kad ši statistika kuo veiksmingiau tenkintų informacijos poreikius, atsirandančius dėl bendrosios žemės ūkio politikos reformos.
(2) Komisijos ataskaitoje Europos Parlamentui ir Tarybai apie pažangą įgyvendinant Sprendimą 96/411/EB yra teigiamai įvertintas to sprendimo taikymas.
(3) Nacionalinių statistikos sistemų suderinimo procesas, kad jos atitiktų poreikius, atsirandančius dėl bendrosios žemės ūkio politikos pokyčių, dar nėra baigtas.
(4) Ir bendros žemės ūkio politikos vidaus plėtojimas, ir išorinė plėtra į rytus bei naujojo daugiašalių derybų dėl prekybos raundo pradžia reikalauja geriau nustatyti statistikos poreikius, o tam tikrais atvejais - priemones, kad būtų baigta kurti dabartinė reguliavimo sistema, nustatanti statistinės informacijos apie bendrąją žemės ūkio politiką, kurią valstybės narės turi pateikti Komisijai, aprėptį.
(5) 1998 m. gruodžio 22 d. Tarybos sprendime 1999/126/EB dėl Bendrijos statistikos programos (1998-2002) [4] rekomenduojama tęsti veiksmus, kad būtų patobulinta esama žemės ūkio statistika ir planuojama būsima raida, siekiant, kad būtų kuo labiau atsižvelgta į bendrosios žemės ūkio politikos poreikius.
(6) Sprendimo 96/411/EB galiojimą reikia pratęsti.
(7) Tam tikras Sprendimo 96/411/EB nuostatas reikia iš dalies keisti atsižvelgiant į įgytą patirtį ir, inter alia, siekiant supaprastinti jų įgyvendinimą.
(8) Šis sprendimas visai programos trukmei nustato finansines ribas, kurios yra svarbiausia gairė, kaip apibūdinta 1999 m. gegužės 6 d. Europos Parlamento, Tarybos ir Komisijos institucijų susitarimo [5] 33 punkte, biudžeto institucijai atliekant metinę biudžetinę procedūrą.
(9) Priemonės, reikalingos Sprendimo 96/411/EB įgyvendinimui, turi būti patvirtintos vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką [6].
(10) Dabartinės galimybių studijos turėtų būti tęsiamos siekiant nustatyti, ar techniškai įmanoma naudojantis EŽŪOGF (Garantijų skyriaus) skiriama pagalba sukurti duomenų bazę, ir kokių išteklių tam reikėtų,
PRIĖMĖ ŠĮ SPRENDIMĄ:
1 straipsnis
Sprendimas 96/411/EB iš dalies keičiamas taip:
1. 2 straipsnio a punktas pakeičiamas taip:
"a) nustato prioritetines statistines sritis iš II priede nurodytųjų, kuriose kitais metais gali būti imamasi veiksmų valstybių narių lygiu;"
2. 3 straipsnis pakeičiamas taip:
"3 straipsnis
Laikotarpis ir procedūra
1 straipsnyje numatytas Bendrijos žemės ūkio statistikos suderinimo procesas tęsiamas 2000-2002 m. Kaip numatyta 4 straipsnyje, Komisija koordinuoja šį procesą, rengdama techninius veiksmų planus. Pasibaigus šiam laikotarpiui Europos Parlamentas ir Taryba, gavę 11 straipsnyje numatytus Komisijos pasiūlymus, gali nuspręsti pratęsti nustatytą terminą."
3. 4 straipsnio 2 dalis išbraukiama.
4. 5 straipsnis pakeičiamas taip:
"5 straipsnis
Valstybių narių ataskaitos
Valstybės narės Komisijai pateikia:
a) kasmet iki gegužės 31 d. pranešimą, kuriame nurodo savo planus dėl dalyvavimo prioritetiniuose veiksmuose kitais metais, kartu su įgyvendinamų planų santrauka ir išlaidų sąmata;
b) Komisijai patvirtinus techninį veiksmų planą, - darbo planą kiekvienam su juo susijusiam veiksmui;
c) po kiekvieno veiksmo užbaigimo trumpą ataskaitą apie tai, kaip buvo įgyvendinti veiksmai, kuriuose jos dalyvavo.
a, b ir c punktuose nurodytuose dokumentuose aprašomi numatomi daliniai įgyvendinimo metodikos pakeitimai, atliktini darbai, numatomos problemos ir siūlomi jų sprendimo būdai, nacionaliniai ir Bendrijos kauptini ištekliai, taip pat pasiūlymai dėl patobulinimų Bendrijos mastu. Identifikuojami veiksmai, kuriems atlikti bus reikalinga Bendrijos finansinė parama.
10 straipsnyje nustatyta tvarka Komisija parengia supaprastintas standartines formas, kad būtų lengviau pateikti nurodytą informaciją."
5. 6 straipsnis iš dalies keičiamas taip:
a) 3 jo dalis pakeičiama taip:
"3. Įmokos valstybėms narėms mokamos dviem dalimis: pirmoji dalis, kurią sudaro 30 % Bendrijos dalyvavimo veiksmų išlaidose dalis, mokama avansu pateikus Komisijai numatomų veiksmų darbų planą ir gavus iš jos patvirtinimą. Likusi dalis mokama valstybėms narėms pateikus Komisijai ataskaitą apie atliktus veiksmus ir gavus Komisijos patvirtinimą. Komisija, bendradarbiaudama su kompetentingomis valstybių narių institucijomis, atlieka bet kuriuos jos nuomone būtinus neplaninius patikrinimus."
b) pridedama tokia dalis:
"4. Šios programos įgyvendinimo 2000-2002 m. finansinės ribos yra 3 milijonai eurų.
Metinius asignavimus skirsto biudžeto institucija, atsižvelgdama į finansinę perspektyvą."
6. 10 straipsnis pakeičiamas taip:
"10 straipsnis
1. Komisijai padeda Žemės ūkio statistikos nuolatinis komitetas, toliau - Komitetas.
2. Kai daroma nuoroda į šį straipsnį, taikomi Sprendimo 1999/468/EB 4 ir 7 straipsniai atsižvelgiant į 8 straipsnio nuostatas.
Sprendimo 1999/486/EB 4 straipsnio 3 dalyje nustatytas laikotarpis - trys mėnesiai.
3. Komitetas patvirtina savo darbo tvarkos taisykles."
7. 11 straipsnyje skaičiai "1999" pakeičiami skaičiais "2002".
8. Į sprendimą įterpiamas toks straipsnis:
"11a straipsnis
EŽŪOGF (Garantijų skyriaus) atliktų mokėjimų duomenų bazė
Komisija tęsia dabartines galimybių studijas, siekdama nustatyti techninę duomenų bazės, kuri būtų susijusi su EŽŪOGF (Garantijų skyriaus) atliktais mokėjimais, į kurią ypač būtų įtraukti kiekvienos gavėjo duomenys apie gautos pagalbos mastą, sritis ir gyvūnų skaičių, sukūrimo galimybę ir parinkti tinkamiausią kompiuterinę sistemą tokiems duomenims apdoroti.
Ne vėliau kaip iki 2001 m. gruodžio 31 d. Komisija pateikia Europos Parlamentui ir Tarybai ataskaitą apie šių galimybių studijų rezultatus bei išteklius (techninius, finansinius ir žmogiškuosius), kurie būtini siekiant sukurti šią duomenų bazę ir statistiškai apdoroti duomenis."
2 straipsnis
Šis sprendimas įsigalioja trečią dieną po jo paskelbimo Europos Bendrijų oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2000 m. rugsėjo 28 d.